hu hu hu hu en hu en hu en hu hu hu en hu hu hu hu hu hu hu hu hu en hu hu en hu hu hu hu hu hu hu hu en hu hu hu hu hu en hu hu hu hu en en hu
Digitálisan fényképezni nagyon jó, de sokan félnek az újdonságtól. Mások szeretnének jobb fényképeket csinálni és attól keserednek el, hogy kamerájuk automatikusan nem készít ilyeneket. Vannak olyanok is, akik szeretik a technikai újdonságokat, de el sem tudják képzelni, mihez is kezdhetnek a digitális fényképezőgépekkel. Nekik szól ez a fotósuli, bár szakfényképészek is bátran olvashatják. Célunk az, hogy a digitális kompaktgépekkel és tartozékaikkal megismerkedjünk, azokat maradéktalanul ki tudjuk használni!
Fussuk át a használati utasítást! Ebből megtudhatjuk, milyen lehetőségekkel, beállításokkal, funkciókkal rendelkezik új gépünk. Keressük meg a tartozékok listáját, és egyenként ellenőrizzük, hogy minden a dobozban van-e? (Ha nincs, menjünk vissza reklamálni ahhoz a kereskedőhöz, ahol vásároltuk a gépet). A Canon digitális kompaktgépek híresek minden igényt kielégítő tartozékskálájukról, melynek nagy részét már a dobozban is megtaláljuk. Ha további tartozékokat is vásároltunk vagy kaptunk, úgy azokat is bontsuk ki, vizsgáljuk meg sértetlenségüket és ellenőrizzük dobozaik tartalmát.
Lapozzunk a használati utasításban oda, ahol a gép egyes részeit rajzokkal ábrázolják. Ezeket a részeket keressük meg gépünkön is és tanuljuk meg, melyiket, hogyan kell használnunk. Ha ezeket ismerjük, a diavetítéstől kezdve a fotózáson keresztül a közvetlen nyomtatásig bármit pillanatok alatt megcsinálhatunk. Nem kell tehát segítő kézre várakoznunk és nem akadályozzuk magunkat fotózás közben.
A legfontosabb kezelőszervek, csatlakozók ill. egységek a következők:
• objektív és optikai kereső: mindig tartsuk tisztán és soha ne érintsük meg felületét
• színes kijelző (TFT-LCD): ütődéstől, nyomódástól óvjuk; ha a szennyeződések zavarnak, LCD tisztító folyadékkal (és csak azzal!) finoman tisztítsuk
• vaku és egyéb „ablakok” a gépen: lehetőleg ne érintsük őket és felvételkor ne legyenek eltakarva kezünk által
• exponálógomb és zoomkar vagy -gomb: kézbe fogva a gépet, gyakoroljuk be használatukat; ehhez a gépet be sem kell kapcsolnunk
• memóriakártya ürege és fedele: a géphez kapott kártyával gyakoroljuk be a behelyezést-kivételt a gép kikapcsolt állapotában, ill. a fedél nyitását
• akkumulátor ürege és fedele: ugyancsak gyakoroljuk a behelyezést-kivételt, ill. a fedél nyitását
• csatlakozósor: vegyük szemügyre és a tartozékkábelekkel gyakoroljuk, melyik csatlakozóba melyik illik, ill. azt hogyan kell csatlakoztatni.
Ezeken felül gyakoroljuk a gép tartását álló és fekvő helyzetű fotókhoz, egyelőre az optikai keresőt használva. Célszerű ezt tükör előtt tenni, vagy valakit segítségül hívni: így értesülhetünk róla, ha valamelyik létfontosságú „ablakát” letakarjuk a gépnek.
Az akku és a hálózati adapter
A tartozékként kapott akkut töltsük fel. A töltés módját megtaláljuk a használati utasításban, melynek eme részét most figyelmesen olvassuk el. Tájékozódjunk arról is, hogy a hálózati adapter funkcióját az akkutöltő tölti-e be, illetve a gépben lévő akkut tölti-e a hálózati adapter, ha a gépet rácsatlakoztatjuk. A Canon kompaktgépek legtöbbjében a hálózati adapter egyben tölti is a gép akkuját, de adapter kábellel egyszerű hálózati adapterré is átalakítható. A töltés végét a gép vagy a töltő általában jelzi, de legyünk tisztában azzal, mennyi ideig tart a teljes töltés. Ezt is megtalálhatjuk a használati utasításban.
• az akkut védjük mindenféle mechanikai behatástól, az érintkezők rövidre zárásától
• ha hosszabb ideig nem is használjuk gépünket, feltöltve tároljuk az akkukat
• az olcsó, no-name akku veszélyt jelenthet gépünkre és töltőnkre és élettartama ritkán hosszabb 2 évnél, ezért ilyet ne vásároljunk
• a gyártó akkuja - bár drágább - 3-4 évet is kibír megfelelő kezelés esetén, és teljességgel veszélytelen Canon gépeinkhez így Canon akkut vásároljunk, mely Li-ion tipusú, azaz könnyű és a téli hidegben is táplálja kameránkat
• a pótakku nagy kincs, ezért a tartozékként kapott akku mellé vegyünk egy másodikat. Számozzuk meg és felváltva használjuk őket.
Ami még a dobozban van
A digitális fényképezőgéphez programokat is mellékel a gyártó. Egyre mindenképpen szükség van, ez pedig az a meghajtószoftver (driver), mely illeszti kameránkat a számítógéphez. A Canon azonban saját fejlesztésű programokkal is meglep minket:
• A ZoomBrowser EX (PC) és az ImageBrowser (Mac) teljes körű kiszolgálást biztosít számunkra úgy, hogy a legalapszintűbb számítástechnikai ismeretek birtokában is ma-radéktalanul használhatjuk. Az USB portra kötött fényképezőgépből átmásolja a képeket gépünkre, kiváló eszközei vannak képválogatáshoz, archiváláshoz és még retusálni is képes! Továbbá a felvételkészítés minden adatát megtekinthetjük, elvégezhetjük a képek nyomtatását is (fotónyomtató, papírkép), elküldhetjük képeinket e-mail-en és készíthetünk fotóinkból elektronikus diavetítést is. Ezekről később még lesz szó.
• A PhotoStich program segítségével egyszerűen készíthetünk panorámaképeket
• A RemoteCapture programmal számítógépről is vezérelhetjük Canon gépünket: ilyenkor úgymond a PC nyomja meg az exponáló gombot. Rendelkezik a program intervalométerrel is, azaz meghatározott időközönként automatikusan képes exponálni. Ez a ritka lehetőség segítség lehet biológusnak, mérnöknek, orvosnak tanárnak, vagy akár a biztonsági őrnek is.
Installáljuk a programokat, hogy mindezen funkciókat elérhessük. Ehhez csak be kell tenni a CD vagy DVD-ROM-ba a mellékelt lemezt, és követni kell a képernyőn megjelenő utasításokat. Ha elakadnánk, a használati utasítás is segíthet. Ha a számítógépet csak alapfokon ismerjük, „bitvadász” ismerősünket kérjük meg a szoftverek telepítésére.
Ha az akkut feltöltöttük, kapcsoljuk be gépünket. Ha nincs benne a memóriakártya, helyezzük be úgy, ahogy korábban begyakoroltuk. Az első használat előtt formázzuk le a kártyát. Ezt a funkciót a menüből érhetjük el, és elvégzéséhez kövessük lépésről lépésre a használati utasítást. Gyakoroljuk be ezt is, a többszöri formázás ugyanis nem árt a kártyának.
• a kártyákat pormentesen, lehetőleg szárazabb helyen tartsuk, mindenképpen védőtokban vagy tárcában
• mindig neves gyártó kártyáját vegyük, a hangzatos nevekben ne bízzunk
• a géppel együtt nem érdemes további kártyákat venni, később, fotós gyakorlatunk során ugyanis rájövünk, mekkora méretre lesz szükségünk.